b'\n_START_ARTICLE_\nDivjezahodni roman\n_START_PARAGRAPH_\nDivjezahodni roman (tudi indijanarica, kavbojka, vestern, meja\xc5\xa1ka pripoved (frontier novel), izseljenska povest) je literarni \xc5\xbeanr, ki je bil najbolj raz\xc5\xa1irjen na ameri\xc5\xa1kih tleh. Njegov za\xc4\x8detnik je ameri\xc5\xa1ki pisatelj James Fenimore Cooper. Podobne vesternu so zgodbe, ki se dogajajo v Ju\xc5\xbeni Ameriki (gaucho literatura Argentine) in zgodbe o naseljevanju avstralskega zaledja. \xc5\xbdanr je bil popularen v ve\xc4\x8d medijih: v romanu v snopi\xc4\x8du, v stripu in filmu (vestern). Danes je produkcija \xc5\xbeanra skromna.\n_START_SECTION_\nZgodovina\n_START_PARAGRAPH_\nPredhodnik divjezahodnega romana je frontier novel, ki jih je pisal James Fenimore Cooper. Romane je postavljal na obmo\xc4\x8dje apala\xc5\xa1kih gora in zahodno od njih. _NEWLINE_V petdesetih letih 19. stoletja se je divjezahodni roman uveljavil kot samostojni \xc5\xbeanr z imenom dime novel. Za prvi tak roman velja Malaeska: the Indian Wife of the White Hunter (1839). _NEWLINE_Zgodbe so bile fiktivne, a so temeljile na resni\xc4\x8dnih osebah: Billy the Kid, Buffalo Bill, Wyatt Earp, Wild Bill Hickok, Jesse James._NEWLINE_Konec 19. stoletja (1896) so za\xc4\x8dele izhajati pulp revije, cenene revije z divjezahodnimi zgodbami. Tematiko divjezahodnih romanov so pribli\xc5\xbeale bralcem, ki so \xc5\xbeiveli na vzhodu. V tem obdobju je \xc5\xbeanr za\xc5\xbeivel tudi v Evropi. V 50. letih 20. stoletja so se pojavili stripi. Leta 1953 je bila ustanovljena organizacija Western Writers of America, ki je promovirala \xc5\xbeanr. Vrh priljubljenosti je do\xc5\xbeivel v 1960. letih, v 70. in 80. letih pa je priljubljenost upadla in v za\xc4\x8detku 21. stoletja zamrla. Peacemakerjeve nagrade za najbolj\xc5\xa1o divjezahodno zgodbo letno podeljuje organizacija Western Fictioneers._NEWLINE_V Evropi je bil najbolj poznan pisec \xc5\xbeanra Karl May, pisali pa so jih \xc5\xa1e Joachim Heinrich Campe, Charles Sealsfield, Friedrich Gerst\xc3\xa4cker idr.'